Inspektori UN-a pregledali opljačkano iračko nuklearno postrojenje  (9/6/03) - 2003-06-09
Sjedinjene Države dopustile su inspektorima samo da istražuju pljačku, uz napomenu da će potragu za oružjima za masovno uništavanje pro
Stručnjaci Ujedinjenih naroda pregledali su jedno opljačkano iračko nuklearno postrojenje uz nazočnost američkog vojnog osoblja. Ekipa Svjetske agencije za atomsku energiju obišla je u zaštitnim odijelima postrojenje Tuwaitha, južno od Bagdada. Do posjeta ove ekipe dolazi nakon izvješća da su pljačkaši prodavali bačve u kojima su se možda nalazili radioaktivni materijali. Lokalno stanovništvo boji se kontaminacije. Sjedinjene Države dopustile su inspektorima svjetske organizacije samo da istražuju pljačku, uz napomenu da će potragu za oružjima za masovno uništavanje provesti nova ekipa inspektora, uglavnom iz Sjedinjenih Država. Američki državni tajnik Colin Powell odbacuje optužbe da je administracija predsjednika Busha manipulirala dokazima o iračkom naoružanju za masovno uništavanje kako bi opravdala rat. Gospodin Powell je izjavio za televizijsku mrežu Fox da nema nikakve sumnje da je Irak imao kemijska i biološka oružja prije negoli je započela invazija na tu zemlju u ožujku. Podrugljivo je komentirao napise u medijima da je Bijela kuća umanjivala obavještajne podatke koji nisu potvrđivali razloge za rat. U jednom djelomično objavljenom povjerljivom dokumentu od prošle godine kaže se da ne postoje izravne informacije, no zaključuje se da najvjerojatnije Irak ima kemijska oružja. Britanija je također odbacila navode o manipuliranju obavještajnim podacima te najavila strožu proceduru u korištenju takvih podataka u objavljenim izvješćima.